Siseministeerium Teie 25.09.2025 nr 1-6/3258-1

info@siseministeerium.ee Meie 08.10.2025 nr 4/173

**Arvamuse avaldamine 2026. aasta sisserände**

**piirarvu kehtestamise eelnõu kohta**

Lugupeetud Igor Taro!

Eesti Kaubandus-Tööstuskoda (edaspidi: Kaubanduskoda) tänab Siseministeeriumit võimaluse eest avaldada arvamust Vabariigi Valitsuse korralduse „Välismaalaste seaduse alusel sisserände piirarvu alla arvatavate välismaalaste 2026. aasta sisserände piirarvu kehtestamine“ eelnõu kohta.

Toetame eelnõud, mille kohaselt on 2026. aasta sisserände piirarvuks 1292 elamisluba ehk välismaalaste seaduses sätestatud maksimummäär 0,1 protsenti Eesti alalisest elanikkonnast.

Kaubanduskoda ei pea vajalikuks jaotada 2026. aasta sisserände piirarvu valdkondade lõikes. Tegemist oleks täiendava kunstliku piiranguga, mis ei ole mõistlik. Piirarvu jaotamise näol oleks tegemist ülereguleerimisega, mis suurendab nii Siseministeeriumi kui ka Politsei- ja Piirivalveameti (edaspidi: PPA) töökoormust, kuid sellega ei kaasne märgatavat lisandväärtuse kasvu, pigem võib mõju olla hoopis vastupidine. Kui piirarvu ei jaotata, siis ei kulu Siseministeeriumi ametnikel ega teistel ministeeriumitel ja huvigruppidel aega eelnõu koostamiseks ning selle kooskõlastamiseks ja arvamuse avaldamiseks. Lisaks ei pea PPA hiljem kontrollima ja pidama arvestust iga arvestusliku piirmäära osas, vaid kehtib üks piirmäär ehk üldine sisserände piirarv. Samuti oleks selline lahendus lihtsam nii elamisloa taotlejale kui ka tema tööandjale. Seega teeme ettepaneku jätta 2026. aasta sisserände piirarv vabalt jaotamiseks ning loobuda siseministri määruse kehtestamisest.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras, marko.udras@koda.ee